Φασολάδα του Άρη Τσανακλίδη
Ζεστή, μυρωδάτη και λαχταριστή, κατευθείαν από την κατσαρόλα του διακεκριμένου Έλληνα σεφ.
1/2 κιλό ψιλά φασόλια, μουλιασμένα αποβραδίς, 1 μεγάλο κρεμμύδι, κομμένο σε μικρά καρέ, 200 γρ. σελινόριζα (περίπου 1/2 μέτρια σελινόριζα), σε κυβάκια, 2 μεσαία καρότα, κομμένα σε κύβους ή σε ροδέλες, 2 κλωνάρια φρέσκο ή ξερό θυμάρι (ή 1 κουτ. γλυκού ξερό θυμάρι, τριμμένο), 1/2 κονσέρβα ντοματάκια κονκασέ, 1 κουτ. σούπας πελτέ ντομάτας, ελαιόλαδο, αλάτι, λίγο μπούκοβο καυτερό
Για να φτιάξουμε φασολάδα, αρχικά σοτάρουμε, σε μια μεγάλη κατσαρόλα, σε 3 – 4 κουτ. σούπας λάδι το κρεμμύδι, τη σελινόριζα και το καρότο, ίσα να μαραθούν λίγο. Προσθέτουμε τα φασόλια, στραγγισμένα και ξεπλυμένα, το θυμάρι και μπόλικο νερό να σκεπάσει καλά τα υλικά και να τα ξεπερνά κατά 2 – 3 δάχτυλα.Βράζουμε σε μέτρια φωτιά για 1 ώρα και 15 λεπτά, μέχρι να μαλακώσουν τα φασόλια. Τότε προσθέτουμε τη ντομάτα κονκασέ και τον πελτέ καθώς και αλάτι (όχι νωρίτερα, για να μη σκληρύνουν τα φασόλια) και βράζουμε για άλλα 45 λεπτά μέχρι να χυλώσει η φασολάς.Σερβίρουμε, τη φασολάδα, και σε κάθε πιάτο βάζουμε λίγο ωμό ελαιόλαδο και λίγες νιφάδες μπούκοβου. Αν θέλουμε να δώσουμε μια νότα φρεσκάδας στη φασολάδα, κάνουμε το εξής: ψιλοκόβουμε λίγα ντοματίνια και τα ανακατεύουμε με ελαιόλαδο και λίγο θυμάρι. Γαρνίρουμε κάθε μερίδα με λίγο από αυτό το μείγμα.Συνοδεύουμε, τη φασολάδα, με ρέγκα, διάφορα τουρσάκια, 2 λογιών ελιές και με μια ωραία πολίτικη ή άλλη λαχανοσαλάτα.
Καρότα,Ντομάτα,Φασόλια